Document ID: 32000R1332

Κανονισμός (ΕΚ) αριθ. 1332/2000 της Επιτροπής
της 23ης Ιουνίου 2000
για παρέκκλιση από τον κανονισμό (ΕΚ) αριθ. 2316/1999 σχετικά με τις λεπτομέρειες εφαρμογής του κανονισμού (ΕΚ) αριθ. 1251/1999 του Συμβουλίου για τη θέσπιση καθεστώτος στήριξης των παραγωγών ορισμένων αροτραίων καλλιεργειών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1251/1999 του Συμβουλίου, της 17ης Μαΐου 1999, για τη θέσπιση καθεστώτος στήριξης των παραγωγών ορισμένων αροτραίων καλλιεργειών(1), όπως τροποποιήθηκε από τον κανονισμό (ΕΚ) αριθ. 2704/1999(2), και ιδίως το άρθρο 9,
Εκτιμώντας τα ακόλουθα:
(1) Ο κανονισμός (ΕΚ) αριθ. 2316/1999 της Επιτροπής(3), καθορίζει τις λεπτομέρειες εφαρμογής του κανονισμού (ΕΚ) αριθ. 1251/1999 όσον αφορά τους όρους χορήγησης των πληρωμών βάσει της έκτασης για ορισμένες αροτραίες καλλιέργειες. Το άρθρο 3 παράγραφος 1 στοιχείο γ) διευκρινίζει ότι οι εν λόγω εκτάσεις πρέπει να διατηρούνται τουλάχιστον ως την αρχή της ανθοφορίας υπό φυσιολογικές συνθήκες ανάπτυξης.
(2) Η ασυνήθιστη κλιματολογική κατάσταση που διαπιστώθηκε σε ορισμένες περιοχές της Ισπανίας, η οποία χαρακτηρίστηκε από σημαντική ξηρασία κατά τη διάρκεια της περιόδου από το φθινόπωρο του 1999 έως την άνοιξη του 2000, δεν επέτρεψε στις εν λόγω καλλιέργειες να αναπτύξουν συνήθη κύκλο ανθοφορίας, κατά τρόπο ώστε οι ενδιαφερόμενοι παραγωγοί να αντιμετωπίζουν κίνδυνο απώλειας των άμεσων πληρωμών λόγω μη τήρησης του σχετικού με την ανθοφορία όρο.
(3) Εξάλλου, το άρθρο 19 παράγραφοι 2 και 3 προβλέπει ότι οι εκτάσεις που έχουν παύσει να καλλιεργούνται πρέπει να παραμένουν υπό καθεστώς παύσης καλλιέργειας κατά τη διάρκεια περιόδου που αρχίζει το αργότερο στις 15 Ιανουαρίου και λήγει το ενωρίτερο στις 31 Αυγούστου και ότι δεν μπορούν να χρησιμοποιηθούν για καμία γεωργική παραγωγή ούτε για κερδοσκοπική χρήση, εκτός αν υπάρχουν αντίθετες διατάξεις. Η ξηρασία στην Αυστρία και Γερμανία επηρεάζει τον εφοδιασμό με χορτονομή και εκθέτει τους παραγωγούς σε σοβαρές απώλειες εισοδήματος που δημιουργούνται από την υποχρέωση να πωλήσουν το ζωικό τους κεφάλαιο αν δεν είναι δυνατό να εξασφαλισθεί η συνήθης ζωοτροφή. Είναι λοιπόν σκόπιμο να εξευρεθούν προσωρινές εναλλακτικές λύσεις και να επιτραπεί η χρήση γαιών που τελούν υπό καθεστώς παύσης καλλιέργειας στο πλαίσιο των αροτραίων καλλιεργειών και να προβλεφθούν, εντούτοις, μέτρα που αποσκοπούν στη διασφάλιση της τήρησης του μη κερδοσκοπικού χαρακτήρα της χρήσης αυτών των γαιών.
(4) Η ανωτέρω περιγραφόμενη κατάσταση δικαιολογεί την απόκλιση από τον κανονισμό (ΕΚ) αριθ. 2316/1999 όσον αφορά τη σχετική με την ανθοφορία υποχρέωση και τη χρήση των γαιών που έχουν παύσει να καλλιεργούνται.
(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Για την περίοδο εμπορίας 2000/01 και κατά παρέκκλιση του άρθρου 3 παράγραφος 1 στοιχείο γ) του κανονισμού (ΕΚ) αριθ. 2316/1999, οι εκτάσεις που είναι σπαρμένες με αροτραίες καλλιέργειες στις περιοχές του "Secano" της Ισπανίας, εκτός από τη Γαλικία, τη Χώρα των Βάσκων, την Κατάμπρια, την Αστούρια, και τα Κανάρια Νησιά, παραμένουν επιλέξιμες για τις πληρωμές βάσει της έκτασης, εφόσον ο εν λόγω εκτάσεις παραμείνουν εκτός κάθε χρήσης μέχρι τη συνήθη περίοδο ανθοφορίας της καλλιέργειας που υπέστη ζημίες.
Άρθρο 2
1. Για την περίοδο εμπορίας 2000/01 και κατά παρέκκλιση του άρθρου 19 παράγραφοι 2 και 3 του κανονισμού (ΕΚ) αριθ. 2316/1999, οι γαίες που έχουν δηλωθεί σε παύση καλλιέργειας, στην Αυστρία και τη Γερμανία μπορούν να χρησιμοποιηθούν για ζωοτροφές στις περιοχές που αναφέρονται στο παράρτημα του παρόντος κανονισμού.
2. Η Αυστρία και η Γερμανία λαμβάνουν όλα τα αναγκαία μέτρα για να διασφαλίσουν την τήρηση του μη κερδοσκοπικού χαρακτήρα της χρήσης των γαιών που τελούν υπό καθεστώς παύσης καλλιέργειας, και ιδίως την εξαίρεση των προϊόντων που συγκομίζονται στις εν λόγω γαίες από το καθεστώς ενίσχυσης στις αποξηραμένες χορτονομές, ο οποίο προβλέπεται από τον κανονισμό (ΕΚ) αριθ. 603/95 του Συμβουλίου(4).
Άρθρο 3
Ο παρών κανονισμός αρχίζει να ισχύει την ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 23 Ιουνίου 2000.

Labels: 17
19
6
15